17.3.2023
RO
Jurnalul Oficial al Uniunii Europene
L 79/69
(18)
În consecință, pentru a evita răspândirea pestei porcine africane de către porcinele sălbatice, este esențial ca statele membre să adopte măsuri bine coordonate pentru a evita redundanța eforturilor.
Prin urmare, este necesar ca prezentul regulament să prevadă obligația statelor membre de a institui planuri naționale de acțiune vizând porcinele sălbatice pentru a evita răspândirea pestei porcine africane pe teritoriul Uniunii, prin asigurarea unei abordări coordonate și coerente în toate statele membre (planuri naționale de acțiune).
Pentru a asigura o abordare armonizată la nivelul statelor membre, este necesar ca cerințele minime din planurile naționale de acțiune să țină seama de consilierea științifică furnizată de EFSA, în special în ceea ce privește măsurile preventive de reducere și de stabilizare a densității populațiilor de mistreți înainte de introducerea acestei boli, măsurile de supraveghere pasivă și măsurile în materie de biosecuritate în timpul vânării porcinelor sălbatice.
Este necesar ca aceste planuri naționale de acțiune și rezultatele anuale ale punerii lor în aplicare să fie prezentate Comisiei și celorlalte state membre.
(19)
Este necesar ca măsurile de gestionare a porcinelor sălbatice, adoptate în contextul planurilor naționale de acțiune, să fie compatibile, după caz, cu normele în materie de mediu ale Uniunii, inclusiv cu cerințele vizând protecția naturii, prevăzute în Directiva 2009/147/CE a Parlamentului European și a Consiliului (12) și în Directiva 92/43/CEE a Consiliului (13).
(20)
Pentru a ține seama de evoluțiile recente ale situației epidemiologice a pestei porcine africane pe teritoriul Uniunii, de noile experiențe și cunoștințe dobândite în Uniune, precum și pentru a combate în mod proactiv riscurile asociate cu răspândirea acestei boli, este necesar ca prezentul regulament să stabilească norme speciale revizuite și extinse de control al bolii.
În consecință, este necesar ca prezentul regulament să abroge și să înlocuiască Regulamentul de punere în aplicare (UE) 2021/605.
(21)
Regulamentul de punere în aplicare (UE) 2021/605 se aplică până la 20 aprilie 2028.
Având în vedere situația epidemiologică actuală a pestei porcine africane în Uniune, este necesar ca măsurile speciale de control al bolii prevăzute în prezentul regulament să fie menținute până la data respectivă.
(22)
Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
CAPITOLUL I OBIECT, DOMENIU DE APLICARE ȘI DEFINIȚII
Articolul 1 Obiect și domeniu de aplicare (1)
Prezentul regulament stabilește norme privind:
(a) măsurile speciale de control al pestei porcine africane care trebuie aplicate pentru o perioadă limitată de timp de către statele membre (14) care sunt listate sau care au zone listate în anexele I și II (statele membre în cauză).
Respectivele măsuri speciale de control se aplică porcinelor deținute și porcinelor sălbatice, precum și produselor obținute de la porcine, în plus față de măsurile aplicabile în zonele de protecție, zonele de supraveghere, zonele suplimentare de restricții și zonele infectate instituite de autoritățile competente din statele membre respective în conformitate cu articolul 21 alineatul (1) și articolul 63 din Regulamentul delegat (UE) 2020/687.
(12) Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).
(13) Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (JO L 206, 22.7.1992, p. 7).
(14) În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentului regulament, trimiterile la statele membre includ Regatul Unit în ceea ce privește Irlanda de Nord.